ועדת החוקה, חוק ומשפט, כנסת 17, פרוטוקול מספר 259, 2007-07-16 12:30

מנחם בן-ששון: אני מתכבד לפתוח את ישיבת הוועדה, הנושא הוא הצעת חוק המפלגות (בחירות מקדימות) (הוראת שעה) (תיקון), התשס"ז-2007 .

מנחם בן-ששון: הבקשה היא להאריך את הוראת השעה לחצי שנה נוספת, אנחנו עובדים על חוק פריימריס, אנחנו רוצים שהוא יהיה טוב יותר מהחוק הנוכחי, מאידך, אנחנו נכנסים לפגרה ואם מפלגות תיכנסנה ברצון איש ואיש לפריימריס, הן עשויות למצוא את עצמן בלי החוק שכולם כל כך רוצים בו.

מנחם בן-ששון: לכן אני מבקש מחברי הכנסת לאשר את הוראת השעה הזו לעוד חצי שנה ולהעלות אותה להצבעה.

מנחם בן-ששון: במקרה הזה זו יוזמת ועדה ואני לא צריך לחכות.

יצחק לוי: למה לא שנה?

מנחם בן-ששון: אני כבר מסכים לשנה.

סיגל קוגוט: ישנו דבר אחד שברצוני להפנות את תשומת הלב, בהוראת השעה יש שני סעיפים, אחד מדבר על תחולה ואחד מדבר על הגדרת תקופת הבחירות כשהסנכרון בניהם יכול ליצור בעיה של רטרואקטיביות מסוימת בשאלה ששאלו אותי, וגם אדוני שאל אותי, מה ההתנהגות הנדרשת כרגע לפני שמפלגה הכריזה הן מכוח התשעה חודשים והן בהחלטה של המוסדות הנבחרים שלה, על תקופת בחירות.

סיגל קוגוט: בעניין הזה אני חייבת לומר שעל אף שיש סעיף שעולה ממנו עמימות מסוימת שמא ההתנהגויות הנדרשות לפי הוראת השעה הם החל מפברואר שנה זו, אני לא מניחה שתובע לא יעמיד לדין, מאחר ומדובר בדבר רטרואקטיבי ולמעשה, עם כל מה שנעשה, וכרגע לקריאה ראשונה זה מה שנעשה אבל נצטרך בשבוע הבא להתעמק בזה יותר, ונכתוב כאן במקום ששה חודשים 18 חודשים, העמימות תישאר בעינה.

סיגל קוגוט: השאלה היא האם מצפים מהרגע שהוראת השעה הזו נכנסת לתוקף והוראת השעה הנוכחית חלה על מפלגת העבודה, שזה חוקק ועובר לבחירות במפלגת העבודה, זה חל על מפלגת מרצ שהכריזו גם על תקופת בחירות ועל הליכוד.

סיגל קוגוט: זה חל על הליכוד כי מרכז הליכוד התכנס השבוע ולפי החוק העיקרי, בתוך שבועיים מתחילה תקופת הבחירות והשבועיים האלה הם לפני ה- 8 באוגוסט 2007, ולכן הוראת השעה הזו תחול גם על הליכוד.

יצחק לוי: תפסנו אותם ברגע האחרון.

מנחם בן-ששון: אני שוחחתי אתם על כך.

סיגל קוגוט: לגבי מפלגות אחרות שנחוקק עכשיו החל מאוגוסט וכלה בעוד שנה וחצי או אם הם החליטו על בחירות בצורה מוארכת, יהיה צורך לקבוע לא רק האם זה חל בתקופת הבחירות כשהם יכריזו על זה אלא האם זה חל על אנשים שרואים עצמם מועמדים החל מהיום שזה מחוקק.

מנחם בן-ששון: למה אני לא יכול להגיד את זה החל מפברואר 2007?

סיגל קוגוט: פברואר 2007 כבר היה.

מנחם בן-ששון: אבל החוק חל עליו, כשחוקקתי את זה נאמר בחוק במפורש ששה חודשים אחורה.

מנחם בן-ששון: אם לפי מה שכתוב בחוק בפברואר 2007 הייתה תחולה, למרות שאת לא יכולה להביא אותו לתובע, אבל הייתה תחולה, אז לפי טענתי כל אחד לחומרה היה צריך מ- 2007 להתנהג בהתאם לחוק ולכן אני רוצה עכשיו לחוקק במפורש, לא מכלל של רטרואקטיביות אלא מאמירה מפורשת.

סיגל קוגוט: זה בסדר, מעכשיו ואילך אתה יכול לעשות הכול.

מנחם בן-ששון: חל ב- 2007, לפי טענתי בחוק - - -

סיגל קוגוט: מי שיפרש את החוק הזה, כשיצטרכו לפרש אותו, זה לא יהיה אנחנו.

סיגל קוגוט: אבל להבא אנחנו צריכים לעשות את זה טוב.

מנחם בן-ששון: אני רוצה שביום שיחוקק החוק יאמר מפברואר 2007, כמיטב יכולתו, אדם שלא שמר, לא שמר, גם יהיה חייב בחוק.

סיגל קוגוט: אנחנו נתעסק מאוגוסט 2007, כי בזה אנחנו נצא עכשיו.

מנחם בן-ששון: למה אני לא יכול להגיד ....

סיגל קוגוט: כי אתה לא יכול להגיד מה היה צריך לעשות בפברואר 2007.

מנחם בן-ששון: אבל כן היה צריך לעשות, החוק הקודם אמר שבפברואר 2007.

סיגל קוגוט: החוק הקודם לא מספיק ברור בעניין הזה אבל אנחנו מדברים עכשיו על מה יהיה.

סיגל קוגוט: אתה יכול לקבוע דברים יותר ברורים יותר חד משמעיים לגבי מאוגוסט 2007, שנה וחצי קדימה.

סיגל קוגוט: מה היה בפברואר 2007 זה שאלה של פרשנות, מה קורה עכשיו, למשל לגבי הליכוד, זה ברור כי הם הכריזו כבר.

מנחם בן-ששון: אם אני אומר שמפברואר 2007 הפרשנות שלי כמחוקק הייתה ועכשיו הינה שבפברואר 2007 החוק הזה כבר חל, פירושו של דבר שאין מקום לפרשנות, אני אומר במפורש.

סיגל קוגוט: מי שמפרש זה מי שמחליט אם להעמיד לדין לפי העבירות שכתובות כאן.

מנחם בן-ששון: אבל אם אני אומר במפורש בחוק שזה מפברואר 2007?

מנחם בן-ששון: נניח שעשיתי דבר קשה מאד וחוקקתי רטרואקטיבית לשלוש שנים.

סיגל קוגוט: אז יש לך בעיה חוקתית לעשות עבירה רטרואקטיבית.

מנחם בן-ששון: זה נכון, את התשובה הזו הייתי צריך כדי לומר שכאן אין לי בעיה חוקתית.

מנחם בן-ששון: אני טוען שאין לי בעיה חוקתית רטרואקטיבית כי אין רטרואקטיביות פה.

מנחם בן-ששון: כי אמרתי במפורש, בזמנו שחוקקתי את החוק, למצער, אם אתם לא מוכנים על 2007 החוק נחק בפברואר 2007, אז מפברואר 2007, כשחוקקתי את החוק, למה אני אגיד שאני מפרש את החוק קל יותר ממה שהתכוונתי אליו, אמרתי את זה במפורש אז.

מנחם בן-ששון: נורית ישראלי הכוונה שלך באה לידי ביטוי והתגלמה בחוק כפי שכתוב אם יש פה עמימויות אז העמימויות בעינן עומדות.

מנחם בן-ששון: אי אפשר לשלוח זרקור אחורה.

מנחם בן-ששון: אין עבירה למפרע, הבנתי, זה לא מוצא חן בעיני אבל קיבלתי את התשובה.

סיגל קוגוט: נוכל לתקן את זה לגבי העתיד לא לגבי העבר.

מנחם בן-ששון: זה ההבדל בין אנשי משפט ופוליטיקאים לבין היסטוריונים.

מנחם בן-ששון: ההיסטוריה זה לא מה שהיה פעם, אנחנו כותבים אותה כל פעם מחדש.

מנחם בן-ששון: אני במקש את אישורכם לקריאה ראשונה.

סיגל קוגוט: 18 חודשים במקום ששה.

מנחם בן-ששון: מי בעד ירים את ידו הצבעה בעד: רוב נגד: אין נמנעים: אין הצעת החוק עברה.

מנחם בן-ששון: תודה רבה לכולם הישיבה נעולה